RESOLUCIÓN do 17 de marzo de 2009 pola que se dispón a publicación do protocolo xeral polo que se establece a colaboración entre o Ministerio de Ciencia e Innovación e a Comunidade Autónoma de Galicia para o desenvolvemento do Programa de incentivación da incorporación e intensificación da actividade investigadora (Programa I3).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 25/03/2009

Con data do 30 de decembro de 2008, o Ministerio de Ciencia e Innovación, a Consellería de Educación e Ordenación Universitaria e a Consellería de Innovación e Industria, logo da tramitación regulamentaria, asinaron o protocolo xeral polo que se establece a colaboración para o desenvolvemento do Programa de incentivación da incorporación e intensificación da actividade investigadora (Programa I3).
En virtude do disposto nos artigos 6 e 8.2º da Lei 30/1992, do 26 de decembro, dE réxime xurídico das administracións públicas e do procedemento administrativo común, e de acordo co establecido na cláusula décimo segunda do protocolo xeral de colaboración, que figura como anexo a esta resolución, procede a súa publicación no Diario Oficial de Galicia.
Santiago de Compostela, 17 de marzo de 2009.
P.D. (Orde 31-1-2006, DOG. nº 24)
Emilio Nogueira Moure
Secretario xeral da Consellería de Innovación e Industria
ANEXO
Protocolo xeral polo que se establece a colaboración entre o Ministerio de Ciencia e Innovación e a Comunidade Autónoma de Galicia para o desenvolvemento do Programa de incentivación da incorporación e intensificación da actividade investigadora (Programa I3).
Madrid, 30 de decembro de 2008.
INTERVEÑEN:
Dunha parte, Cristina Garmendia Mendizábal, ministra de Ciencia e Innovación, nomeada para tal cargo polo Real decreto 436/2008, do 12 de abril, actuando no exercicio das competencias que ten atribuídas polo artigo 12.2º g) da Lei 6/1997, do 14 de abril, de organización e funcionamento da Administración xeral do Estado, e pola disposición adicional décimo terceira da Lei 30/1992, do 26 de novembro, de réxime xurídico das administracións públicas e do procedemento administrativo común.
Por outra parte, Laura Sánchez Piñón, conselleira de Educación e Ordenación Universitaria da Xunta de Galicia, nomeada para tal cargo polo Decreto 213/2005, do 3 de agosto, actuando no exercicio das competencias que ten atribuídas polo artigo 34 da Lei 1/1983,do 22 de febreiro, reguladora da Xunta e da súa Presidencia.
Por outra parte, Fernando Xabier Blanco Álvarez, conselleiro de Innovación e Industria da Xunta de Galicia, nomeado para tal cargo polo Decreto 213/2005, do 3 de agosto, actuando no exercicio das competencias que ten atribuídas polo artigo 34 da Lei 1/1983, do 22 de febreiro, reguladora da Xunta e da súa presidencia.
As partes recoñécense reciprocamente a capacidade para a sinatura deste protocolo e, por este motivo,
EXPOÑEN:
Primeiro.-Que o Ministerio de Ciencia e Innovación e a Comunidade Autónoma de Galicia desexan incrementar a relación de cooperación e coordinación das súas actuacións en investigación, desenvolvemento e innovación tecnolóxica, como un obxectivo estratéxico específico que quedou explícito no Plan Nacional de Investigación Científica, Desenvolvemento e Innovación Tecnolóxica (I+D+I) 2008-2011.
Segundo.-Que a necesidade de afrontar os novos retos que se presentan coa implementación dos espazos europeos de educación superior e de investigación e o avance dunha sociedade baseada no coñecemento requiren un importante esforzo no incremento da masa crítica de profesores-investigadores e o seu potencial nas Universidades e demais centros de I+D.
Terceiro.-Que lle corresponde ao Estado o fomento e coordinación xeral da investigación científica e técnica, de acordo co artigo 149.1.15ª da Constitución española. O Ministerio de Ciencia e Innovación é o departamento competente para a proposta e execución da política do Goberno en materia de investigación científica, desenvolvemento tecnolóxico e innovación, en virtude do disposto no Real decreto 1183/2008, do 11 de xullo, polo que se desenvolve a estrutura orgánica básica do departamento, cuxo deseño se concreta no Plan Nacional de I+D+I 2008-2011, aprobado polo Acordo do Consello de Ministros na súa reunión do 14 de setembro de 2007. Un dos obxectivos estratéxicos do Plan é o incremento dos recursos humanos cualificados, mediante o Programa Nacional de Potenciación de Recursos Humanos.
Dentro do Ministerio de Ciencia e Innovación, correspóndelle á Secretaría de Estado de Investigación a cooperación coas comunidades autónomas, a través da Dirección Xeral de Planificación e Coordinación.
Cuarto.-Que lle corresponde á Comunidade Autónoma de Galicia promover a investigación en virtude das competencias que na dita materia lle confire o artigo 27.19º do seu Estatuto de autonomía.
Quinto.-Que pola Orde ECI/1520/2005, do 26 de maio, do Ministerio de Educación e Ciencia, se estableceu o Programa de incentivación da incorporación e intensificación da actividade investigadora (Programa I3), que ten os seguintes obxectivos:
a) Fomentar a incorporación estable dos profesores-investigadores cunha traxectoria investigadora destacada, nas universidades, o CSIC e outros organismos públicos de investigación, e demais centros de I+D.
b) Favorecer a captación oU recuperación de investigadores españois ou estranxeiros de recoñecida experiencia, para a súa incorporación ao sistema español de ciencia e tecnoloxía.
c) Incentivar a incorporación ao sistema nacional de I+D de novos investigadores con alto potencial investigador en grupos emerxentes e consolidados.
d) Promover a intensificación da actividade investigadora dos profesores-investigadores permanentes, contribuíndo así a incrementar a cantidade e calidade dos investigadores e dos grupos de investigación.
Sexto.-Que a disposición adicional primeira da Orde CIN/1579/2008, do 26 de maio, considera vixente a Orde ECI 1520/2005, do 26 de maio, reguladora do Programa I3 para o período 2008-2011, no marco do novo Plan nacional de investigación científica, desenvolvemento e innovación tecnolóxica, debendo adaptarse os novos protocolos xerais de colaboración coas comunidades autónomas ás novas prioridades e obxectivos do novo Plan nacional.
Sétimo.-Que, para a consecución destes obxectivos, o Programa I3 se desenvolverá mediante a concesión de axudas xestionadas polas comunidades autónomas ás universidades e demais centros de I+D, mediante dúas liñas de actuación complementarias: a liña de incorporación estable e a liña de intensificación, de acordo co punto terceiro da mencionada Orde ECI/1520/2005.
Oitavo.-Que o Plan nacional de I+D+I 2008-2011, no seu punto doce, recolle o modelo de relacións entre a Administración xeral do Estado e as comunidades autónomas, baseada na mellora da cooperación, coordinación e cohesión e que busca o cumprimento dos plans rexionais e a estratexia nacional en ciencia e tecnoloxía e programación definida no vixente plan Nacional de I+D+I.
Por todo iso, as partes acordan subscribir este protocolo xeral, que se rexerá polas seguintes
CLÁUSULAS:
Primeira.-Obxecto do protocolo xeral.
O obxecto deste protocolo xeral de colaboración é determinar a participación no Programa de incentivación da incorporación e intensificación da actividade investigadora (Programa I3), da Comunidade Autónoma de Galicia, e establecer o alcance das relacións de coordinación e cooperación entre as entidades asinantes.
Segunda.-Desenvolvemento do programa.
1. O programa desenvolverase e executarase de acordo co establecido na Orde ECI/1520/2005, do 26 de maio, considerada vixente pola Orde CIN/1579/2008, do 26 de maio, este protocolo xeral e os convenios específicos que se formalicen anualmente.
2. Poderán ser beneficiarias das axudas e accións do programa as entidades recollidas no punto cuarto da Orde ECI/1520/2005, por aqueles postos de carácter permanente que cumpran os requisitos de elixibilidade do punto quinto e sexan ocupados de acordo co punto sétimo e coas normas estatutarias e réxime xurídico que lles sexan de aplicación, no marco do establecido neste protocolo xeral de colaboración e nos convenios específicos que anualmente o desenvolvan.
3. A Comunidade Autónoma de Galicia, na execución do programa, debe priorizar os centros con mellor e maior produtividade. Os centros en que se desenvolva á investigación deben poñer a disposición dos investigadores as instalacións e os medios materiais necesarios para o desenvolvemento normal do seu traballo.
Terceira.-Liña de incorporación estable.
1. Esta liña de axudas, de acordo co establecido no punto terceiro da Orde ECI/1520/2005, do 26 de maio, persegue incentivar a captación e permanencia no sistema español de ciencia e tecnoloxía de profesores-investigadores españois ou estranxeiros, cunha traxectoria investigadora destacada.
2. Consistirá nunha achega con cargo aos orzamentos do Ministerio de Ciencia e Innovación, por posto de traballo elixible, que poderá establecerse nos seguintes niveis de axudas:
-No primeiro nivel coa contía equivalente ás retribucións dun profesor/dunha titular de universidade.
-No segundo nivel coa contía equivalente ás retribucións dun/dunha profesor/a catedrático/a de universidade.
3. No convenio específico anual, a pedimento da comunidade autónoma e, cando corresponda, contando co cofinanciamento por parte desta, poderá acordarse destinar parte da dotación de esta liña ao financiamento de accións complementarias e que favorezan o cumprimento dos obxectivos do programa.
4. Para os efectos de incentivar a captación de investigadores españois ou estranxeiros con méritos excepcionais, que desexen incorporarse con carácter permanente ao sistema español de ciencia e tecnoloxía, poderá financiarse, en parte, con cargo ás axudas do programa, a asignación dun complemento retributivo adicional, de acordo coa normativa vixente.
Cuarta.-Liña de intensificación.
1. Esta liña de financiamento, de acordo co establecido no punto terceiro da Orde ECI/1520/2005, do 26 de maio, persegue incrementar a dedicación intensiva á actividade de investigación, aproveitar ao máximo o potencial e a capacidade dos investigadores e grupos de investigación emerxentes e consolidados, e estimular, a súa vez, os novos talentos.
2. Consistirá na achega dos recursos que se establezan no convenio específico anual, para compensar a universidade pola dedicación prioritaria á investigación dos seus profesores-investigadores.
3. As achegas económicas que se efectúen na liña de intensificación destinaranse preferentemente á contratación e retribucións do persoal que asuma a docencia correspondente aos profesores-investigadores que se concentren na investigación.
4. A comunidade autónoma cofinanciará esta liña de actuación do programa, en cuxo caso a achega económica con cargo aos orzamentos do Ministerio de Ciencia e Innovación nesta liña de axudas, poderase modular sobre a base dos criterios de cofinanciamento que se establezan.
5. Os demais centros de I+D, distintos das universidades, poderán contribuír ás accións de incentivación da actividade investigadora, incorporando con carácter temporal profesores-investigadores nos seus centros e favorecendo a mobilidade investigadora.
Quinta.-Ámbitos de investigación.
Os ámbitos de investigación que se consideran preferentes na Comunidade Autónoma de Galicia no Programa I3, durante a vixencia deste protocolo xeral de colaboración, son os que establece o Plan galego de investigación, desenvolvemento e innovación tecnolóxica da Xunta de Galicia, que aposta por todas as áreas científicas e tecnolóxicas, en especial pola investigación básica ou fundamental, baixo criterios de calidade e excelencia e que, pola súa vez, prioriza as liñas de interese estratéxico para os sectores produtivos ou de gran transversalidade.
Sexta.-Convenio específico.
1. A institucións asinantes deste protocolo formalizarán un convenio específico anual coa concreción do importe que se destine con cargo ao orzamento do Ministerio de Ciencia e Innovación e, cando a comunidade autónoma participe no cofinanciamento do programa, cos compromisos económicos desta.
2. Os convenios específicos que se formalicen anualmente en execución deste protocolo xeral de colaboración deberán conter os compromisos necesarios para a súa execución e deberán concretar, como mínimo, os requisitos recollidos no punto noveno da Orde ECI/1520/2005, do 26 de maio.
3. O Ministerio de Ciencia e Innovación efectuará unha transferencia orzamentaria á Comunidade Autónoma de Galicia do importe anual que corresponda, a partir da sinatura do convenio específico, conforme as condicións de cumprimento que se establezan nel e de acordo coa normativa vixente.
Sétima.-Xustificación e reintegro de fondos.
1. A Comunidade Autónoma de Galicia presentará ao Ministerio de Ciencia e Innovación, antes do 31 de marzo do exercicio orzamentario inmediatamente posterior á transferencia indicada na cláusula anterior, unha certificación conforme a transferencia foi integrada no seu propio orzamento e destinada ao financiamento dos obxectivos do programa detallados no punto segundo da Orde ECI/1520/2005, do 26 de maio.
2. Así mesmo, a Comunidade Autónoma de Galicia deberá comprobar as xustificacións que correspondan ás universidades e outros centros de I+D beneficiarios das axudas do programa e, cando proceda, poñelas á disposición do Ministerio de Ciencia e Innovación, e dos respectivos órganos de fiscalización e control de contas, segundo o establecido na Lei 47/2003, do 26 de novembro, xeral orzamentaria.
3. Os remanentes de fondos non comprometidos resultantes ao rematar cada exercicio, que se encontren no poder da comunidade autónoma, seguirán mantendo o destino específico para o que foron transferidos e utilizaranse nos seguintes exercicios.
Oitava.-Comisión de seguimento e avaliación do programa.
1. A composición da comisión de seguimento e avaliación do programa prevista no punto décimo terceiro da Orde ECI/1520/2005, do 26 de maio, será a seguinte:
En representación da Administración xeral do Estado:
-O director xeral de Planificación e Coordinación, ou persoa en quen delegue.
-O subdirector xeral de Coordinación.
-Un/unha asesor/a do Ministerio de Ciencia e Innovación.
-Un representante da Delegación do Goberno na comunidade autónoma, de acordo co previsto no artigo 27.1º b) da Lei 6/1997, do 14 de abril, de organización e funcionamento da Administración xeral do Estado.
En representación da Comunidade Autónoma de Galicia:
-O director xeral de Promoción Científica e Tecnolóxica do Sistema Universitario de Galicia, da Consellería de Educación e Ordenación Universitaria.
-O secretario xeral da Consellería de Educación e Ordenación Universitaria.
-O director xeral de Investigación, Desenvolvemento e Innovación da Consellería de Innovación e Industria.
-O secretario xeral da Consellería de Innovación e Industria.
Novena.-Intercambio de información.
A Comunidade Autónoma de Galicia informará a Dirección Xeral de Planificación e Coordinación do desenvolvemento do programa e das súas incidencias, para os efectos de realizar o seguimento da execución e resultados do programa, e da actualización da base de datos, que será xestionada pola Dirección Xeral en coordinación coas comunidades autónomas.
Décima.-Vixencia do protocolo xeral de colaboración.
1. Este protocolo xeral de colaboración entrará en vigor na data da súa sinatura e estará vixente ata o 31 de decembro de 2011. Poderá ser obxecto de avaliación, revisión e prórroga, por períodos cuadrienais, de acordo co que se estableza no Plan nacional de I+D+I en aquel momento vixente.
2. No obstante, o protocolo xeral poderá ser resolto por acordo mutuo e voluntario ou pola súa denuncia, por incumprimento dalgunha das partes, á que se notificará fidedignamente, logo da súa audiencia e con, polo menos, dous meses de antelación. En calquera caso deberán cumprirse os compromisos asumidos coas universidades e outros centros de I+D, no marco deste protocolo.
Décimo primeira.-Réxime xurídico e resolución de controversias.
1. Este protocolo xeral é de carácter administrativo, dos recollidos no artigo 4.1º c) da Lei 30/2007, do 30 de outubro, de contratos do sector público, e realízase ao abeiro do establecido no artigo 6.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As cuestións litixiosas a que poida dar lugar a intervención, modificación, efectos ou resolución deste convenio deberán resolverse de mutuo acordo entre as partes, a través da comisión de seguimento. Se non fose posible alcanzar un acordo, serán sometidas á xurisdición contencioso-administrativa, de conformidade co disposto no artigo 8.3º da Lei 30/1992, do 26 de novembro, de réxime xurídico das administracións públicas e do procedemento administrativo común.
Décimo segunda.-Publicación.
Esta protocolo xeral será publicado no BOE e no Diario Oficial de Galicia.
E en proba de conformidade con canto antecede, as partes deciden subscribir este protocolo xeral de colaboración, en tres exemplares orixinais igualmente válidos, no lugar e na data arriba indicados.